****

**โรคตา Vogt-Koyanagi-Harada Disease** **(VKH)** **อันตรายไหม !**

รพ.เมตตาฯ (วัดไร่ขิง) โดยจักษุแพทย์เผย**โรค Vogt-Koyanagi-Harada Disease**  (**VKH) มีผลต่อ**ดวงตาทําให้เกิดการอักเสบในม่านตา ทำให้เกิดอาการตาพร่ามัว ตาสู้แสงไม่ได้ ปวดตา เห็นจุดดำลอยไปมาทั้งสองตา และอาจมีอาการหูอื้อร่วมด้วย เป็นต้น ซึ่งเ**ป็นโรคที่ซับซ้อนและส่งผลกระทบต่อหลายระบบของร่างกาย สามารถรักษาได้ถ้าตรวจพบเร็ว ดังนั้นหากมีอาการที่สงสัยว่าเป็นโรคนี้ควรรีบปรึกษาแพทย์เพื่อรับการตรวจวินิจฉัยและการรักษาที่เหมาะสม**

**นายแพทย์ไพโรจน์ สุรัชวานิช รองอธิบดีกรมการแพทย์** เปิดเผยว่า การดูแลสุขภาพทางตามีความสำคัญมากในการมีคุณภาพชีวิตที่ดีสำหรับประชาชน ปัญหาเรื่องมลภาวะต่างๆที่มีผลกระทบต่อดวงตา และโรคทางดวงตาก็มีความซับซ้อนมากขึ้นด้วยเช่นกัน ดังนั้นหากมีอาการผิดปกติกับดวงตา ควรพบจักษุแพทย์เพื่อรับการรักษาอย่างถูกวิธี

**นายแพทย์อาคม ชัยวีระวัฒนะ ผู้อำนวยการโรงพยาบาลเมตตาประชารักษ์ (วัดไร่ขิง)** กล่าวว่า [**โรค**](https://health.kapook.com/disease)**Vogt-Koyanagi-Harada Disease** (VKH) เป็นโรคที่หากไม่ได้รับการรักษาที่ถูกต้องและทันท่วงทีอาจทำให้เกิดอาการกับร่างกายหลายระบบ ส่งผลกระทบต่อ**[สุขภาพ](https://health.kapook.com/%22%20%5Ct%20%22_blank)** และการใช้ชีวิตประจำวันไม่น้อย การทำความเข้าใจเกี่ยวกับโรคนี้เป็นสิ่งสำคัญอย่างยิ่ง เพื่อการวินิจฉัยและการรักษาที่ถูกต้องและทันท่วงที

**นายแพทย์นพคุณ ปัญญายิ่งยง หัวหน้าหน่วยจักษุวิทยาภูมิคุ้มกันและการอักเสบ** กล่าวเพิ่มเติมว่า โรค Vogt Koyanagi Harada Disease เป็นโรคตาอักเสบชนิดรุนแรง พบบ่อยในบุคคลช่วงอายุวัยทำงาน โดยโรคนี้พบอันดับต้นๆ ของโรคตาอักเสบชนิดเรื้อรังในไทย โรคนี้เป็น กลุ่มอาการที่ปัจจุบันยังไม่ทราบสาเหตุแน่ชัดเจน คาดว่าเกิดจากการที่ร่างกายต่อต้านเนื้อเยื่อตัวเองโดยจำเพาะกับเซลล์ที่มีเม็ดสี(melanin) ซึ่งพบ อยู่ในชั้นผิวหนัง เส้นผม และเนื้อเยื่อของลูกตา เป็นต้น การดำเนินของโรคแบ่งเป็น 4 ระยะได้แก่ **ระยะที่ 1** เกิดในช่วงสองถึงสามวันแรก ผู้ป่วยจะ มีอาการ ปวดตึงศีรษะ ตาพร่ามัวเล็กน้อย สู้แสงไม่ได้ เห็นจุดดำลอยไปมาทั้งสองตา มีหูอื้อทั้งสองข้างร่วมด้วยจากนั้นจะเข้าสู่ระยะต่อไป **ระยะที่ 2** ซึ่งเป็นระยะที่เกิดการอักเสบอย่างรุนแรงของทั้งลูกตา ตาแดง ปวดและมัวลงอย่างมากของตาทั้งสองข้าง ใช้เวลาประมาณ 2-3 สัปดาห์ จะเข้าสู่ระยะที่สาม **ระยะที่ 3** เป็นระยะที่การอักเสบจะลดลง การมองเห็นเริ่มจะดีขึ้นได้เอง หากรับการรักษาทันผู้ป่วยจะหายเป็นปกติได้ โดยไม่เข้าสู่ระยะที่ 4 **ระยะที่ 4** เป็นการอักเสบระยะเรื้อรัง มีการทำลายของเซลล์เนื้อเยื่อต่างๆที่มีเม็ดสีเป็นส่วนประกอบ โดยจะเกิดด่างขาวตามร่างกาย ผมร่วง ขนตา ด่างขาว และเกิดตาอักเสบแบบเรื้อรัง ส่งผลให้เกิดภาวะ แทรกซ้อนต่างๆตามมา วิธีการรักษาควรรับการรักษาอย่างรวดเร็ว ตั้งแต่เริ่มมีอาการด้วยยาลดการอักเสบสเตียรอยด์และยากดภูมิคุ้มกันเพื่อป้องกันการดำเนินโรคไปสู่ระยะเรื้อรัง หากรับรักษาอย่างต่อเนื่อง สามารถมีการมองเห็นกลับมาเป็นปกติและหายจากตัวโรคได้ ภาวะแทรกซ้อนจากโรคนี้ เช่น ต้อหิน ต้อกระจก ตาอักเสบเรื้อรัง ซึ่งหากรับการรักษาไม่สม่ำเสมออาจนำไปสู่ ภาวะสูญเสียการมองเห็นอย่างถาวรได้

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#รพ.เมตตาฯ (วัดไร่ขิง) #โรค VKH #ภูมิคุ้มกัน การอักเสบ #ตาพร่ามัว ตาไม่สู้แสง ตาอักเสบ #ภาวะแทรกซ้อน

-ขอขอบคุณ-

4 พฤศจิกายน 2567